На основание чл. 26, ал. 3 от Закона за нормативните актове и във връзка с чл. 77 от Административнопроцесуалния кодекс, Общински съвет Криводол предоставя възможност на заинтересованите лица да направят предложения и изразят становища по проекта за изменение и допълнение на Наредба № 16 за упражняване правата на собственост на Община Криводол в търговските дружества с общинско участие.

Проектът е внесен в Общински съвет Криводол с **вх. № 70/27.03.2020 г.**

Предложенията и становищата могат да бъдат изпратени на следния адрес:

krivodol@dir.bg

Дата на откриване: 27.03.2020 г.

Целева група: всички заинтересовани

Дата на приключване: 27.04.2020 г.

**МОТИВИ**

към Проект за изменение и допълнение Наредба № 16 за упражняване правата на собственост на Община Криводол в търговските дружества с общинско участие

**1. Причини, които налагат изменение и допълнение на Наредба № 16 за упражняване правата на собственост на Община Криводол в търговските дружества с общинско участие**

Наредба № 16 за упражняване правата на собственост на Община Криводол в търговските дружества с общинско участие е приета с решение № 87/30.03.2012 г. на ОбС Криводол, изменена с Решение № 269/29.03.2013 г.

Със свое Решение № 237/15.06.2018 г. Административен съд Враца отменя разпоредбите на Раздел IX „Регистър на търговските дружества с общинско участие и на общинските предприятия“. Мотивите се несъответствие на текстовете от Наредба № 16 на ОбС със разпоредбите на Наредба № 8 от 17.12.2009 г. за утвърждаване на образците на актовете за общинска собственост, на досие на имот - общинска собственост, и на регистрите, предвидени в закона за общинската собственост, и за определяне реда за съставянето, воденето и съхраняването им, издадена от министъра на регионалното развитие и благоустройството и министъра на правосъдието.

В отменения Раздел IX от Наредба № 16 е прието да се води регистър на търговските дружества с общинско участие и на общинските предприятия, като регистърът се води по образец, утвърден от кмета на общината, посочено е какво следва да съдържа същия, от кого се извършва вписването, какво се вписва, което противоречи на разпоредбите на чл. 28 и чл. 29 от Наредба № 8.

След решението на АС Враца не бяха предприети действия за възстановяване на отменените текстове, тъй като съществуват нормативни разпоредби от по-висок ред.

В Решение № 437 на Сметната палата от 13.11.2019 г. (Протокол № 42) и доклад за резултатите от осъществен последващ контрол за изпълнение на препоръките от Одитен доклад № 0200301817 за извършен одит за съответствие при управлението на публичните средства и общинските дейности на Община Криводол за периода 01.01.2016 г. до 30.06.2017 г. да от препоръките е да се внесе предложение до ОбС за актуализация на Наредба № 16, като се регламентира създаването и поддържането на регистър на търговските дружества с общинско участие.

**2. Цели, които се поставят с приемане на промените**

Привеждане на Наредба № 16 на ОбС Криводол в съответствие с нормативен документ от по-висока степен и изпълнение предписанията на Сметната палата.

**3. Финансови и други средства, необходими за прилагането на измененията в Наредба № 16**

За прилагане на новата нормативна уредба не са необходими финансови и други средства, различни от използваните в момента

**4. Очаквани резултати от прилагането, включително финансови, ако има такива**

С приемането на настоящия проект за изменение на Наредба № 16 ще бъдат изпълнени законовите изисквания.

**5. Анализ за съответствие с правото на Европейския съюз**

Предлаганият проект за изменение и допълнение на Наредба № 16 е подзаконов нормативен акт и не противоречи на норми от по-висока степен и на европейското законодателство.

Вносител: Христо Доков – кмет на община Криводол

**ПРОЕКТ!**

**ПРЕДЛОЖЕНИЕ**

**ОТНОСНО:** изменение и допълнение на Наредба № 16 за упражняване правата на собственост на Община Криводол в търговските дружества с общинско участие

На основание чл. 21, ал. 1, т. 23 от Закона за местното самоуправление и местната администрация, във връзка с чл. 54а от Закона за общинската собственост, Общински съвет Криводол приема изменения и допълнения към Наредба № 16 за упражняване правата на собственост на Община Криводол в търговските дружества с общинско участие, както следва:

**§ 1. В заглавието** „Раздел VІІ **О**пределяне възнаграждението на членовете на изпълнителните и контролните органи в общинските предприятия и търговските дружества с общинско участие“, поради явна техническа грешка цифра „VІІ“ се заменя с цифра „ІХ“

*Текстът придобива следния вид:*

Раздел ІХ Определяне възнаграждението на членовете на изпълнителните и контролните органи в общинските предприятия и търговските дружества с общинско участие

**§ 2.** В **заглавието**„Раздел ІХ Регистър на търговските дружества с общинско участие и на общинските предприятия“ се правят следните промени:

 1. Поради явна техническа грешка цифра „ІХ“ се заменя с цифра „Х“

 2. Думите „и на общинските предприятия“ се заличават

*Текстът придобива следния вид:*

Раздел Х Регистър на търговските дружества с общинско участие

**§ 3.** Създава се нов Раздел Х Регистър на търговските дружества с общинско участие, предишен Раздел IX, отменен с Решение №237/2018 на АС Враца

**Чл. 50.** В общината се създава и поддържа публичен регистър на търговските дружества с общинско участие, съгласно образец, утвърден с наредба на министъра на регионалното развитие и благоустройството и министъра на правосъдието .

**Чл. 51**. В регистъра на търговските дружества с общинско участие се вписват:

1. еднолични търговски дружества с общинско имущество

2. търговски дружества, в които има общинско участие

**Чл. 52.** В регистъра за търговските дружества с общинско участие се вписват:

1. наименованието на търговското дружество;

2. данните за търговската регистрация на търговското дружество, в това число за преобразуването и прекратяването му;

3. размерът на общинското участие в капитала на търговското дружество;

4. лицата, които представляват общината в органите за управление и контрол на търговското дружество;

5. възнаграждението на лицата, които представляват общината в тези органи.

**Чл. 53.** (1) Регистърът се води от служителите в звено „Общинска собственост“ на Община Криводол.

(2) Размерът на всеки отделен лист на регистъра е във формат "А3".

 (3) В съответствие с целите по чл. 15б от Закона за достъп до обществена информация за публикуване на информация в отворен формат, регистърът се поддържа във формат xlsx/xls на локален компютър от служителите по ал. 1.

**Чл. 54.** Регистърът се съхранява безсрочно.

**Чл. 55.** В звено „Финансово-стопански дейности и бюджет“ на Община Криводол се окомплектоват досиета на търговските дружества с общинско участие, които включват:

 - решенията на ОбС за участие на Общината в търговските дружества;

 - дружествените договори за участие на Общината в дружества с ограничена отговорност;

 - отчети за дейността на дружествата и документи за внасянето им в Общинския съвет.

**§ 4.** В § 3 от Заключителните разпоредби се добавят думите „изменена с Решение № ../2020 г.“